CELEX: 62007TO0127
Language: el
Date: 2008-06-10 00:00:00
Title: Διάταξη του Πρωτοδικείου (τμήμα αναιρέσεων) της 10ης Ιουνίου  2008. # Francesco Bligny κατά Επιτροπής των Ευρωπαϊκών Κοινοτήτων. # Αίτηση αναιρέσεως - Υπάλληλοι - Γενικός διαγωνισμός. # Υπόθεση T-127/07 P.

ΔΙΑΤΑΞΗ ΤΟΥ ΠΡΩΤΟΔΙΚΕΙΟΥ (αναιρετικό τμήμα)
      της 10ης Ιουνίου 2008
      Υπόθεση T-127/07 P
      Francesco Bligny
      κατά
      Επιτροπής των Ευρωπαϊκών Κοινοτήτων 
      «Αίτηση αναιρέσεως – Υπαλληλική υπόθεση – Γενικός διαγωνισμός – Προϋποθέσεις συμμετοχής – Αποκλεισμός από τη διόρθωση της γραπτής δοκιμασίας – Προκήρυξη διαγωνισμού – Ελλιπής αίτηση υποψηφιότητας – Απόδειξη της ιθαγένειας – Αίτηση αναιρέσεως προδήλως αβάσιμη»
      Αντικείμενο: Αίτηση αναιρέσεως κατά της διατάξεως του Δικαστηρίου Δημόσιας Διοίκησης (δεύτερο τμήμα) της 15ης Φεβρουαρίου 2007, F-42/06
         και F-142/06 AJ, Bligny κατά Επιτροπής (δεν έχει δημοσιευθεί ακόμη στη Συλλογή), και η οποία σκοπεί στην αναίρεση αυτής της
         διατάξεως.
      
      Απόφαση: Η αίτηση αναιρέσεως απορρίπτεται. Ο Francesco Bligny φέρει τα δικαστικά του έξοδα καθώς και τα δικαστικά έξοδα της Επιτροπής.
      
      Περίληψη
      1.      Υπάλληλοι – Αρχές – Προστασία της δικαιολογημένης εμπιστοσύνης
      2.      Υπάλληλοι – Διαγωνισμός – Προϋποθέσεις συμμετοχής
      (Κανονισμός Υπηρεσιακής Καταστάσεως των υπαλλήλων, παράρτημα III, άρθρα 2 και 5)
      1.      Η έννοια της συγγνωστής πλάνης, η οποία προκύπτει από τη νομολογία σε θέματα προθεσμιών ασκήσεως προσφυγής, ισχύει κατ’ αναλογία
         στο πλαίσιο των επιτακτικών προθεσμιών για την κατάθεση πράξεως ή εγγράφου ενώπιον της διοικήσεως. Η έννοια αυτή, κατ’ εφαρμογή
         των αρχών της ασφάλειας δικαίου και της δικαιολογημένης εμπιστοσύνης, αφορά μόνον εξαιρετικές περιπτώσεις στις οποίες, μεταξύ
         άλλων, η πλάνη οφείλεται στο ότι η διοίκηση ακολούθησε συμπεριφορά δυνάμενη να προκαλέσει, από μόνη της ή σε καθοριστικό βαθμό,
         επιτρεπτή σύγχυση σε πολίτη καλόπιστο και επιδεικνύοντα όλη την επιμέλεια που απαιτείται από ένα πρόσωπο με τη συνήθη ενημέρωση.
      
      (βλ. σκέψεις 40 και 41)
      Παραπομπή: ΠΕΚ, 29 Μαΐου 1991, T‑12/90, Bayer κατά Επιτροπής, Συλλογή 1991, σ. II‑219, σκέψη 29
      2.      Αίτηση υποψηφιότητας σε διαγωνισμό για την πρόσβαση στην ευρωπαϊκή δημόσια διοίκηση, του οποίου οι σαφείς και ανεπιφύλακτοι
         όροι διευκρινίζουν την αναγκαιότητα επισυνάψεως, επί ποινή ακυρότητας, δικαιολογητικά έγγραφα περί της ιθαγενείας του υποψηφίου,
         δεν μπορεί να περιαγάγει σε πλάνη υποψήφιο καλόπιστο και επιδεικνύοντα όλη την επιμέλεια που απαιτείται από ένα πρόσωπο με
         τη συνήθη ενημέρωση, ο οποίος δεν δύναται ευλόγως να καταλήξει στο συμπέρασμα ότι η αίτηση υποψηφιότητάς του μπορεί να γίνει
         δεκτή χωρίς να είναι συνημμένο το εν λόγω δικαιολογητικό έγγραφο, και τούτο μάλιστα χωρίς να αναφέρονται, στην αίτηση υποψηφιότητας,
         οι διατάξεις της προκηρύξεως του διαγωνισμού που επιβάλλουν την υποχρέωση αυτή.
      
      (βλ. σκέψεις 44 έως 46)